b'\n_START_ARTICLE_\nKristian Jensen\n_START_SECTION_\nBaggrund\n_START_PARAGRAPH_\nKristian Jensen er s\xc3\xb8n af friskolel\xc3\xa6rer Jens Erik Jensen og friskolel\xc3\xa6rer Ellen Jensen, og har en HH-eksamen fra Lemvig Handelsskole 1991. Han har v\xc3\xa6ret bankelev i Unibank Lemvig 1991 og bankassistent 1993 i Unibank Brande, FinansDiplomstudiet 1993-95._NEWLINE_Medlem af bestyrelsen for B\xc3\xb8vling Ungdoms Forening 1991-93, formand for gymnastikudvalget 1991-93, tr\xc3\xa6ner for Brande Mix-hold 1994-97.\n_START_SECTION_\nPolitiske karriere\n_START_PARAGRAPH_\nMedlem af Venstres Ungdoms landsstyrelse 1993, medlem af forretningsudvalget 1994 og landsformand 1995-97. Medlem af Venstres hovedbestyrelse 1995-98, samt fra 2004 og frem. Partiets IT- og idr\xc3\xa6tsordf\xc3\xb8rer 1998-2001. Medlem af Jernbaner\xc3\xa5det fra 2000. Udpeget til German Marshall Fellow i 1999. Finanspolitisk ordf\xc3\xb8rer fra 2001 og n\xc3\xa6stformand i Skatteudvalget fra 2001._NEWLINE_Partiets kandidat i Ringk\xc3\xb8bing Amt 1996-98 og i Herning/Ikastkredsen fra 1998, og Folketingsmedlem for Ringk\xc3\xb8bing Amtskreds fra 11. marts 1998._NEWLINE_Han blev den 2. august 2004 udn\xc3\xa6vnt til ny skatteminister, en post han bekl\xc3\xa6dte til 2010._NEWLINE_Som skatteminister modtog Kristian Jensen i januar 2005 kritik for at have linket til det liberale internetmagasin Liberator der hyldede sort arbejde._NEWLINE_Samtidig f\xc3\xb8rte Skatteministeriet en kampagne mod sort arbejde \xe2\x80\x93 den s\xc3\xa5kaldte Fair Play-kampagne._NEWLINE_I 2009 blev Kristian Jensen valgt som Venstres n\xc3\xa6stformand, en post han beholdt indtil 31. august 2019, hvor han valgte at fratr\xc3\xa6de som n\xc3\xa6stformand._NEWLINE_Som skatteminister modtog Kristian Jensen i maj 2009 en n\xc3\xa6se fra Folketingets Udvalg for Forretningsorden, idet udvalget udtrykte "st\xc3\xa6rk kritik" af, at Skatteministeriet i strid med grundloven havde administreret efter en lovgivning, der endnu ikke var blevet vedtaget i Folketinget. Konkret havde regeringen den 20. februar 2009 under Finanskrisen fremsat lovforslag om en hj\xc3\xa6lpepakke, der skulle lette byrderne for erhvervslivet ved at udskyde fristerne for betaling af a-skat, arbejdsmarkedsbidrag og moms, men skatteministeriet begyndte at administrere efter reglerne inden hj\xc3\xa6lpepakken kort efter blev vedtaget._NEWLINE_Den 28. juni 2015 tiltr\xc3\xa5dte han som udenrigsminister i regeringen Lars L\xc3\xb8kke Rasmussen II, og 28. november 2016 skiftede han ressort til finansminister i den \xc3\xa6ndrede regering efter tilf\xc3\xb8jelsen af Liberal Alliance og det Konservative Folkeparti, en post han beholdt frem til juni 2019, hvor Socialdemokratiet dannede ny regering.\n_START_SECTION_\nUdgivelser\n_START_PARAGRAPH_\nKristian Jensen udgav i 2003 bogen Hurra for globaliseringen, hvor han talte for globalisering og frihandel._NEWLINE_I 2010 var han i redaktionen p\xc3\xa5 Venstres udgivelse Den Danske Dr\xc3\xb8m - 10 visioner om at give slip, tage ansvar og erobre fremtiden.'